Varsitybeker-wedstryde afgestel ná dreigementeTydens die wedstryd op Shimla-park op 22 Februarie 2016. Foto: Twitter via @UFS_SRC Maroela Media het by ŉ betroubare bron verneem dat alle Varsitybeker-, Varsity Shield- en Varsity Young Guns-wedstryde tot 4 Maart afgestel is. Dit volg nadat betogers Maandag op die veld by Shimla-park op die kampus van die Universiteit van die Vrystaat (UV) gehardloop het en die wedstryd tussen die Shimlas en Madibaz van die Nelson Mandela Metropolitaanse Universiteit (NMMU) ontwrig het. ŉ Geveg het uitgebreek en talle omstanders het ook op die veld gehardloop en na bewering aan die geveg deelgeneem. ReformPUK het Dinsdag op sy Facebook-blad gewaarsku indien die wedstryd wat vir komende Maandag tussen die UV en die Noordwes-Universiteit (NWU) op die Puk-kampus beplan is, voortgaan, sal hulle in ŉ reusegroep opdaag om die wedstryd te ontwrig. “Staak die wedstryd of ons sal in massagroepe opdaag om dit te ontwrig,” het hulle geskryf. “Die gemak van wittes sal nie toegelaat word om voort te bestaan terwyl die behoeftes van swart studente en werkers opsy geskuif word nie. ReformPUK eis dat lede van die kampusbestuur hulle distansieer van die [Varsitybeker]-reeks en die wedstryd teen die UV kanselleer – dus, dieselfde span wat Maandag onbeskaamd voortgegaan het met hul wedstryd ná die aanval [teen die betogers].” Die groep het ook gesê hulle het al verskeie kere hul gewilligheid uitgespreek om oor die kwessies te debatteer, maar dit is nie moontlik wanneer daar “ŉ algemene tekort aan kennis oor die ware stand van sake in Suid-Afrika is nie”. Louis Jacobs, woordvoerder van die NWU, het vroeër Donderdagoggend aan Maroela Media gesê hulle is bewus van ReformPUK se dreigemente en dit word in ŉ baie ernstige lig beskou. Ten spyte van verskeie pogings kon Maroela Media nie ŉ woordvoerder van Varsitybeker onmiddellik in die hande kry vir kommentaar nie. Die Suid-Afrikaanse Menseregtekommissie het intussen bevestig dat hy ’n ondersoek begin het na die voorval by Shimla-park.